Paziņojums

Par taisnīgu un godīgu Eiropas Savienības kopējo lauksaimniecības politiku pēc 2013.gada

Latvijas Republikas Saeima:
atzinīgi novērtē Eiropadomes politikas dokumentus, kuros pausta apņemšanās Eiropas Savienībā nodrošināt godīgus konkurences nosacījumus, un Eiropas Komisijas līdz šim deklarēto viedokli, kas apstiprināts tās 2010.gada 18.novembra paziņojumā par to, ka kopējās lauksaimniecības politikas ietvaros noteiktajiem tiešajiem maksājumiem dalībvalstu lauksaimniekiem jābūt taisnīgiem, līdzsvarotiem un aprēķinātiem, balstoties uz ekonomiskajiem un vides kritērijiem;
atbalsta Eiropas Parlamenta apstiprinātajā Rezolūcijā par kopējās lauksaimniecības politikas nākotni pēc 2013.gada uzsvērto pamatprincipu, ka kopējās lauksaimniecības politikas ietvaros lauksaimniekiem paredzētajam finansējumam jābūt sadalītam taisnīgi visā Eiropas Savienības teritorijā un jāatrod objektīvi kritēriji sadales sistēmas definēšanai;
secina, ka Eiropas Komisijas 2011.gada 29.jūnija paziņojumā „Eiropas budžets 2020” noteiktā tiešo maksājumu aprēķina metodika pēc 2013.gada nenodrošinās Latvijas lauksaimniekiem iespēju taisnīgi un godīgi konkurēt ar citu dalībvalstu lauksaimniekiem. Nepamatoti zemi tiešie maksājumi negatīvi ietekmēs faktiski visus valsts iedzīvotājus – gan ražotājus, gan patērētājus – un tautsaimniecību kopumā, ja vēl joprojām pastāvēs būtiskas tiešo maksājumu līmeņu atšķirības starp dažādu dalībvalstu lauksaimniekiem;
atgādina, ka Latvijas lauksaimnieki jau kopš 2004.gada saņem vismazākos tiešos maksājumus, kas viņiem nenodrošina līdzvērtīgas attīstības iespējas vienotajā Eiropas Savienības tirgū,
un aicina Eiropas Savienības dalībvalstis, Eiropas Parlamentu un Eiropas Komisiju:

1) izveidot kopējās lauksaimniecības politikas ietvaros tādu tiešo maksājumu sistēmu, kas nodrošinātu patiesi taisnīgus un godīgus konkurences nosacījumus visu Eiropas Savienības dalībvalstu lauksaimniekiem;
2) koriģēt Eiropas Komisijas 2011.gada 29.jūnija paziņojumā „Eiropas budžets 2020” noteikto tiešo maksājumu apjomu tā, lai nebūtu būtisku atšķirību starp augstāko un zemāko tiešo maksājumu līmeni;
3) ņemot vērā to, ka Latvijai pēc pievienošanās Eiropas Savienībai jau tiek piemērots pārejas periods, kas ilgst līdz 2013.gada beigām, noteikt tai pēc jaunās metodikas aprēķinātos tiešos maksājumus pilnā apjomā no 2014.gada 1.janvāra;
4) paredzēt adekvātu finansējumu gan tiešajiem maksājumiem, gan lauku attīstības politikai, lai veicinātu ilgtspējīgu lauksaimniecību un lauku attīstību visā Eiropas Savienībā.

